Այս պարունակին մէջ է որ Դաշնակցութեան Հայաստանի ներկայացուցիչները բազմիցս եւ անհեթեթօրէն կրկնեցին կուսակցութեան ընկերվարական դաւանանքը, դժբախտաբար բայց արդարօրէն նաեւ, հեգնանքի առարկայ դառնալով իրենց իսկ մարմանաւորած կամ, այսպէս ըսած, ներկայացուցած ժողովուրդին, ՀՀԿի քրէաօլիկարխիկ իշխանական համակարգին մէջ ներքաշուելուն պատճառով: Հայ ժողովուրդի շահերը պաշտպանելու համար ծնունդ առած կուսակցութիւնը, ինչպէս կը գրէ Դաշնակցական պատմագրութիւնը, de jure կը դառնար անոր շահերն ու իրաւունքները ոտնահարող համակարգին մէկ մասնիկը ու միաժամանակ կը կրէր անոր պատասխանատուութիւնը: